Det bliver som ventet Danmarks ambassadør i Indien, Peter Taksøe-Jensen, der skal stå i spidsen for regeringens udredning og samtænkning af dansk udenrigspolitik.

Den snart forhenværende ambassadør skal skabe ”de bedst mulige rammer for en stærk og sammenhængende dansk udenrigs-, sikkerheds-, forsvars- og handelspolitik”, meddeler statsminister Lars Løkke Rasmussen.

- Målet er, at vi indenfor et halvt år får et samlet strategisk bud på, hvilke kerneopgaver Danmark kan og skal løse udenfor landets grænser, samt hvordan vi i den forbindelse bedst fremmer danske interesser og værdier, siger statsministeren i en pressemeddelelse.

- Det er vigtigt, vi fokuserer indsatsen, hvor vi kan gøre den største forskel. Udenrigs- og sikkerhedspolitikken skal i endnu højere grad understøtte et trygt og rigt Danmark med en stærk sammenhængskraft. Det kræver et nøgternt overblik og en skarp analyse af de tendenser, vi ser internationalt, siger han.

Læs også : Favorit til Løkkes udenrigstjans er startet i Indien

"Erfaren og respekteret person"

Venstre-regeringen skriver i sit regeringsgrundlag, at ”en erfaren, respekteret person med internationalt udsyn om hurtigt at forestå et udenrigspolitisk udredningsarbejde”.

- Udredningen skal afdække den nye udenrigs- og sikkerhedspolitiske virkelighed. Samtidig skal den præsentere et samlet strategisk bud på en stærkere koordinering og samtænkning af Danmarks udenrigs- og sikkerhedspolitik, forsvarspolitik, handelspolitik og eksportfremme samt udviklingspolitik, hedder det i regeringsgrundlaget.

Peter Taksøe-Jensen har været ansat i Udenrigsministeriet siden 1988 og er foruden sin tid som ambassadør i USA kendte for at være hovedarkitekten bag det juridiske notat, som i 2003 banede vejen for Danmarks deltagelse i Irak-krigen.